CELEX: 32014R1370
Language: et
Date: 2014-12-19 00:00:00
Title: Komisjoni delegeeritud määrus (EL) nr 1370/2014, 19. detsember 2014 , millega antakse ajutist erakorralist abi Soome piimatootjatele

20.12.2014   
            
            
               ET
            
            
               Euroopa Liidu Teataja
            
            
               L 366/18
            
         KOMISJONI DELEGEERITUD MÄÄRUS (EL) nr 1370/2014,
   19. detsember 2014,
   millega antakse ajutist erakorralist abi Soome piimatootjatele
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 219 lõiget 1 koostoimes artikliga 228,
   ning arvestades järgmist:
   
               (1)
            
            
               7. augustil 2014 keelustas Venemaa valitsus teatavate liidu põllumajandustoodete, sealhulgas piimatoodete impordi Venemaale.
            
         
               (2)
            
            
               Soome eksportis Venemaale üle 25 % oma piimatoodangust, mis moodustas Soomest kolmandatesse riikidesse eksporditavatest piimast ja piimatoodetest kokku 64 %. Seega on Soome üks liikmesriike, kelle piimatootmine enne keelu kehtestamist sõltus ekspordist Venemaale kõige rohkem.
            
         
               (3)
            
            
               2014. aasta septembris langesid piima tootjahinnad Soomes märkimisväärselt, mis oli eranditult tingitud Venemaa keelust. Võrreldes kogu liiduga on keskmine piimahind Soomes suhteliselt kõrge ning Soome tootmiskulud on kõrgeimad liidus.
            
         
               (4)
            
            
               Venemaa impordikeelu tõttu on Soome piima ja piimatoodete sektori järjepidevus ohustatud, sest Soome piimasektor on investeerinud kõrge lisandväärtusega piimatoodetesse, mis on kohandatud Vene turu maitsele ja vajadustele. Vene turu jaoks valmistatud piimatooted tuleb hajutada Soome jaeturul alandatud hindadega. Soome piimasektor vajab aega, et otsida uusi turustusvõimalusi või kohandada tootmist uutele toodetele, mille järele oleks vajadust. Ainuüksi avalikust sekkumisest ja eraladustamisest kõnealuse probleemiga tegelemiseks ei piisa.
            
         
               (5)
            
            
               Selleks et märkimisväärsest hinnalangusest põhjustatud turuhäirele tõhusalt reageerida, on asjakohane toetada Soomet ühekordse rahastamispaketiga, et aidata piimatootjaid, keda Venemaa impordikeeld tõsiselt mõjutab ning kellel on praeguses erakorralises olukorras likviidsusprobleeme.
            
         
               (6)
            
            
               Soome kasutatav rahastamispakett tuleks arvutada 2013/2014. aasta piimatoodangu alusel riiklike kvootide piires ja proportsionaalselt täheldatud piimahinna languse suhtes. Et suunata toetus nendele tootjatele, keda keeld mõjutab, ning et võtta arvesse eelarvevahendite piiratust, peaks Soome jaotama kõnealuse summa objektiivsete kriteeriumide alusel, kedagi diskrimineerimata ning vältides turu- ja konkurentsimoonutusi.
            
         
               (7)
            
            
               Kuna Soomele eraldatud rahastamispaketiga hüvitatakse ainult piiratud osa tootjate tegelikust kahjust, tuleks Soomel lubada anda piimatootjatele täiendavat toetust.
            
         
               (8)
            
            
               Selle täiendava toetuse andmisel tuleks lähtuda samadest objektiivsuse, mittediskrimineerimise ja konkurentsimoonutusest hoidumise kriteeriumidest ning võtta arvesse riigiabi, mida tootjad on saanud samal eesmärgil Austria, Soome ja Rootsi ühinemisakti artikli 142 alusel.
            
         
               (9)
            
            
               Käesoleva määrusega ettenähtud abi on meede põllumajandusturgude toetuseks Euroopa Parlamendi ja nõukogu määruse (EL) nr 1306/2013 (2) artikli 4 lõike 1 punkti a tähenduses.
            
         
               (10)
            
            
               Eelarvelistel põhjustel peaks liit rahastama Soome kantud kulutusi seoses piimatootjate rahaliste toetustega ainult juhul, kui sellised maksed on tehtud teatavaks tähtajaks.
            
         
               (11)
            
            
               Läbipaistvuse ja tõhusa kontrolli ning saadaoleva summa nõuetekohase haldamise tagamiseks peaks Soome komisjoni teavitama toetuse andmise meetodite valiku objektiivsetest kriteeriumidest ning konkurentsimoonutuse vältimiseks kehtestatud sätetest.
            
         
               (12)
            
            
               Piimatootjatele abi võimalikult kiireks tagamiseks peaks Soomel olema võimalus rakendada käesolevat määrust võimalikult kiiresti. Seepärast peaks käesolev määrus jõustuma kolmandal päeval pärast selle avaldamist,
            
         ON VASTU VÕTNUD KÄESOLEVA MÄÄRUSE:
   Artikkel 1
   Soomele antakse liidu abi kogusummas 10 729 307 eurot, et anda sihipärast toetust piimatootjatele, keda mõjutab Venemaa keeld liidu toodete impordile.
   Soome kasutab kõnealust summat selliste objektiivsete ja mittediskrimineerivate kriteeriumide alusel, tingimusel et sellest tulenevad maksed ei moonuta konkurentsi. Seepärast võtab Soome arvesse, mil määral Vene impordikeeld asjaomaseid tootjaid mõjutab.
   Soome teeb asjaomased maksed hiljemalt 31. maiks 2015.
   Artikkel 2
   Soome võib anda täiendavat toetust artiklis 1 osutatud abi saavatele piimatootjatele, mis ei ületa kõnealuse artikliga ettenähtud summat.
   Selle täiendava toetuse andmisel lähtutakse samadest objektiivsuse, mittediskrimineerimise ja konkurentsimoonutusest hoidumise kriteeriumidest ning võetakse arvesse riigiabi, mida tootjad on saanud samal eesmärgil Austria, Soome ja Rootsi ühinemisakti artikli 142 alusel.
   Soome maksab täiendavat toetust hiljemalt 31. maiks 2015.
   Artikkel 3
   Soome esitab komisjonile järgmise teabe:
   
               a)
            
            
               võimalikult kiiresti ja hiljemalt 30. aprilliks 2015 objektiivsed kriteeriumid, millest lähtudes valitakse sihipärase toetuse andmise meetodid, ning konkurentsimoonutuse vältimiseks võetud meetmed;
            
         
               b)
            
            
               hiljemalt 31. juuliks 2015 makstud toetuste kogusumma ning andmed toetusesaajate arvu ja liigi kohta.
            
         Artikkel 4
   Käesolev määrus jõustub kolmandal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 19. detsember 2014
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 347, 20.12.2013, lk 671.
   
      (2)  Euroopa Parlamendi ja nõukogu määrus (EL) nr 1306/2013, 17. detsember 2013, ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549).